Advokat Jon Wessel-Aas representerer Elevorganisasjonen. Foto: Presse / BingHodneland

– Dette er et svært enkelt spørsmål som man enten svarer «nei» eller «ja» på. Justisdepartementet, med alle sine jurister, må kunne klare å gi en tydelig tilbakemelding på om de mener at dette er lovlig eller ikke, sier advokat Jon Wessel-Aas, som representerer Elevorganisasjonen (EO).

Mandag sendte han et brev til departementet, hvor han krever svar innen 8. oktober, altså før de rødgrønne forlater regjeringskontorene.

– Hvis ikke stevner vi Staten, og tar saken til retten, sier Wessel-Aas til NRK.no.

Stanset midlertidig

I flere år har Elevorganisasjonen prøvd å få stoppet de tilfeldige narkokontrollene med hunder i klasserommene, som blant annet har vært vanlig i Oslo-skolen.

Etter at Elevorganisasjonen i juli varslet søksmål, ble praksisen stanset midlertidig, i påvente av at departementet skulle evaluere ordningen.

Det mener advokat Wessel-Aas at de har fått mer enn god nok tid til.

– I første omgang ba departementet om 14. dagers utsettelse før de svarte på spørsmålet, og det gav vi dem. Nå har det gått mer enn fem uker, og vi har ennå ikke fått noe svar, sier advokaten.

Elevorganisasjonen frykter at den midlertidige stansen i bruken av narkohunder bare vil utsette behandlingen, og at saken skal bli liggende i systemet i lang tid framover.

«EO har brukt betydelige ressurser de senere årene, i forsøk på å få en politisk avklaring av hva man mener er ulovlige og menneskerettsstridige inngrep i elevenes rettssfære – uten at man har fått ordentlige svar. Varselet om rettslige skritt var således siste utvei, etter at politisk dialog var uttømt.» heter det i brevet som ble sendt mandag.

– Klart lovstridig

Nå håper organisasjonen på et tydelig svar før et regjeringsskifte.

eder Liv Andrea Holm Heide i Elevorganisasjonen. Foto: Terje Haugnes

– Det er viktig å få et svar, fordi dette har hengt over elevene i flere år, og de har prøvd alle mulige veier. Hvis departementet mener at kontrollene er lovlige, må vi ta dette videre og få det avklart i rettssystemet, sier Wessel-Aas.

Elevorganisasjonen mener at bruken av narkohunder i skolen er klart lovstridig, krenkende og bidrar til mistenkeliggjøring av elevene.

– Vi mener at narkorazziaene er et brudd på elevenes rettssikkerhet, fordi det ikke foreligger noen skjellig grunn til mistanke. Det ville aldri ha skjedd på en arbeidsplass, har leder i Elevorganisasjonen Liv Andrea Holm Heide tidligere sagt til NRK.

Skriver under på «frivillighetskontrakt»

I dag får foreldre og foresatte tilbud om å skrive under på en erklæring der de godtar forebyggende politibesøk med narkotikahund minst en gang i året. Det innebærer at elevene står fritt til å forlate klasserommet dersom politiet kommer på besøk.

– Hvorfor er det likevel problematisk?

– Ved å svare nei, så føler mange elever seg stigmatisert i klasserommet. De får beskjed om at de må snakke med rådgiver, rektor og liknende, noe som fører til at dette overhodet ikke blir frivillig, svarte Holm Heide da varselet om søksmål ble sendt.

Kommunikasjonsrådgiver Tonje Torsgard i Justisdepartementet opplyser at de vil besvare brevet fra Elevorganisasjonen innen fristen 8. oktober.

– Vi har ikke mulighet til å uttale oss om hva svaret vil gå ut på før brevet har blitt behandlet i departementet, skriver hun i en e-post til NRK.